Niclas Almari

Niclas Christoffer Almari (s. 11. toukokuuta 1998 Espoo) on suomalainen jääkiekkoilija, joka edustaa Jääkiekon SM-liigassa pelaavaa Rauman Lukkoa. Hän toimii joukkueen varakapteenina.
Ura.
Junioriura.
Almari aloitti jääkiekkoilun kuusivuotiaana Kirkkonummen Salamoissa. Hän siirtyi omien sanojensa mukaan noin 13-vuotiaana Espoon Palloseuraan ja sieltä sittemmin Espoo Bluesiin, jonka C-nuorten kapteenina Almari toimi kaudella 2013–2014. Almari johdatti joukkueen kauden päätteeksi C-nuorten Suomen-mestaruuteen ja hänet valittiin C-nuorten SM-sarjan tähdistökentälliseen. Kesken kauden 2015–2016 Almari siirtyi Bluesista Jokereiden A-nuoriin.
Ensimmäiset vuodet ammattilaisena.
Huhtikuussa 2016 Almari teki kolmivuotisen sopimuksen Hämeenlinnan Pallokerhon SM-liigajoukkueen kanssa. Pittsburgh Penguins varasi hänet viidennellä kierroksella 151. pelaajana . Almari sai tililleen ensimmäisen SM-liigaottelunsa kauden 2016–2017 avauskierroksella 17. syyskuuta 2016 Oulun Kärppiä vastaan. Hänet merkittiin HPK:n seitsemänneksi puolustajaksi. Almari jäi ottelussa lopulta ilman peliaikaa. Ensimmäiset peliaikansa hän sai SM-liigassa seuraavassa ottelussa 20. syyskuuta 2016 vieraissa Porin Ässiä vastaan, jolloin Almari sai jääaikaa 9.52 minuuttia. Hän sai ottelusta tehomerkinnän +1. Liigauransa avausmaalin Almari teki 5. lokakuuta 2016 Mikkelin Jukureita vastaan. Harri Ojanperä valitsi hänet ottelun Alumnien tähtien kakkostähdeksi.
Kaikkiaan Almari pelasi tulokaskautensa 2016–2017 aikana SM-liigassa 24 runkosarjaottelua tehopistein 3+2=5. Noin puolet runkosarjastaan hän pelasi lainalla Mestis-joukkue Lempäälän Kisassa, jossa Almari pelasi 23 runkosarjaottelua tehopistein 1+6=7. Loppukaudella hän siirtyi vahvistamaan HPK:n A-nuoria. Almari oli tehoilla 1+10=11 koko A-nuorten SM-liigan pudotuspelien tehokkain puolustaja sekä HPK:n paras pistemies ja syöttäjä. Hän jakoi myös sarjan tehotilaston voiton Lukon Matias Lainion kanssa lukemalla +8. Almari voitti kauden päätteeksi A-nuorten Suomen-mestaruuden. HPK:ssa viettämänsä kauden jälkeen, huhtikuussa 2017 hän siirtyi loppukevääksi koesopimuksella AHL-joukkue Wilkes-Barre/Scranton Penguinsin vahvuuteen. Almari ei saanut siellä kuitenkaan tililleen otteluakaan.
Suomen mestaruus ja Pohjois-Amerikka.
Joulukuussa 2017 HPK vuokrasi Almarin loppukauden 2017–2018 kattavalla sopimuksella Mestis-joukkue Espoo Unitediin. Hän pelasi siellä lopulta vain yhdeksän ottelua, kun Almari sai poissolojen myötä peliaikaa HPK:ssa, jossa hän pelasi 41 runkosarjaottelua tehopistein 4+4=8. Almari edusti joukkuetta myös Spengler Cupissa. Hän pelasi kauden aikana Mestistä Espoo Unitedin lisäksi myös neljän ottelun verran LeKissä. HPK:n kauden päätyttyä Almari siirtyi jälleen koesopimuksella loppukevääksi Wilkes-Barre/Scranton Penguinsin AHL-joukkueeseen. Tällä kertaa hän sai joukkueessa myös peliaikaa; Almari sai Penguinsissa tililleen kaksi runkosarja- ja yhden pudotuspeliottelun. Kaudeksi 2018–2019 hän palasi taas HPK:hon, jossa Almari voitti kauden päätteeksi Suomen-mestaruuden.
Toukokuussa 2019 Almari teki kolmivuotisen NHL-tulokassopimuksen Pittsburgh Penguinsin kanssa. Syksyn harjoitusleirin päätteeksi hänet lähetettiin Wilkes-Barre/Scranton Penguinsin AHL-joukkueen vahvuuteen. Almari pelasi siellä koko kauden 2019–2020 tehden 51 runkosarjaottelussa tehot 1+6=7, kunnes koronaviruspandemia päätti AHL-kauden maaliskuussa 2020.
Syyskuussa 2020 Pittsburgh Penguins lainasi Almarin koko kauden 2020–2021 kattavalla sopimuksella SM-liigajoukkue Pelicansiin. Hän kärsi kauden aikana kuitenkin useista loukkaantumisista ja pelasi runkosarjassa vain 28 ottelua. Syksyn 2021 harjoitusleirin päätteeksi Pittsburgh Penguins lähetti Almarin Wilkes-Barre/Scranton Penguinsin AHL-joukkueeseen. Hän pelasi alkukaudella 11 AHL-ottelua sekä kuusi ottelua ECHL-joukkue Wheeling Nailersin vahvuudessa, kunnes helmikuussa 2022 Penguins lainasi Almarin loppukaudeksi Rauman Lukon SM-liigajoukkueeseen. SM-liigakauden päätyttyä huhtikuussa hän palasi Wilkes-Barre/Scrantonin AHL-joukkueeseen, jossa Almari pelasi loppukaudella kaksi ottelua.
Paluu Liigaan.
Kaudeksi 2022–2023 Almari teki kaksivuotisen sopimuksen Lukon kanssa. Hän oli Harri Kainulaisen ohella joukkueen ainoa kauden kaikki 60 runkosarjaottelua pelannut pelaaja. Kaudella 2023–2024 Almari jakoi joukkueen sisäisen tehotilaston voiton Steven Jandricin kanssa lukemalla +10. Huhtikuussa 2024 Almari solmi kaksivuotisen jatkosopimuksen Lukon kanssa.
Almari nimettiin kaudeksi 2024–2025 Lukon varakapteeniksi. Hän teki SM-liigan yhden kauden piste-ennätyksensä tehoilla 6+27=33. Almari oli joukkueen eniten maaleja tehnyt puolustaja Éric Gélinas'n kanssa. Hän voitti koko SM-liigan tehotilaston lukemalla +38 ja palkittiin Matti Keinonen -palkinnolla. Kyseinen lukema on Lukon seuraennätys ja Almarista tuli seuran historian kolmas pelaaja palkinnon voittanut pelaaja. Pudotuspeleissä hän jakoi Lukon sisäisen tehotilaston voiton Ponthus Westerholmin kanssa lukemalla +6.
Maajoukkueura.
Almari edusti Suomen alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2015, joista jälkimmäisenä mainittu turnaus päättyi pronssiin. Hänet valittiin myös alle 18-vuotiaiden MM-leiriryhmään vuonna 2016, mutta Almari ei kuitenkaan mahtunut lopullisen kisajoukkueeseen. Yhteensä hän on pelannut 11 nuorten ja 34 poikien maaottelua. 
Suomen A-maajoukkueessa Almari on pelannut kolme ottelua tehden yhden syöttöpisteen. Hän teki A-maajoukkuedebyyttinsä Beijer Hockey Gamesin 6. helmikuuta 2025 Langnaussa pelatussa avausottelussa Sveitsiä vastaan. Almari merkittiin Suomen kolmospuolustajapariin Valtteri Pullin viereen.